khistorydata/jeongjo-sjw-relations huggingface dataset:
정조 13년
右議政金鍾秀箚曰伏以臣夜中承批方深惶恧卽於日晩之後始接朝紙有七臺臣行遣之命矣臣不勝俯仰憂歎之至新發之合啓旣不頒布臣雖未知其爲說之如何而雖以聖敎中所擧宜無不知四字見之亦可知其全沒模捉則聖上之深惡痛疾固其宜也至於傳敎中有罪者罪之然後漸染者得以知懼而圖生之敎及凡事適宜然後世家可保之敎有以仰見我聖上爲世道爲廷臣之苦心至誠可以孚豚魚泣鬼神臣於此三復莊誦不勝感歎而第伏念臺啓事體至爲嚴重停連之間有非自上所可指揮者從古及今曷嘗有奉上旨卽地停啓之臺諫乎臺臣之始過越而終巽軟者罪之固無可惜而追勘忤旨之罪於旣順旨之後終至傡逐嶠沿大非垂萬代法程之道此豈賤臣之平日所仰望於聖明者哉伏乞聖上亟寢七臺臣行遣之命只以急於承順壞破臺體之罪量加譴罰以光聖德焉臣義急討復誠切匡救自頃以來疏箚無虛日而一言無效慙懼徒增干冒瀆褻罪合萬死然且不敢不言則區區寸丹庶蒙天日之下燭矣惟是顒祝而已取進止答曰省箚具悉卿懇七臺臣投之嶺海儘有委折不惟輕易發啓也不卽停啓也而已以爲大官爲世道之意兼欲及此時大加靜鎭夜下口傳下敎有還收二件事中一件事更頒之命而聽若不聽一味呫囁往古來今豈有如許臣分乎百倍之大擧措卿等猶且因此敎勉抑初心則彼臺臣者果何人哉乃敢如是無倫乎此所以散竄而尙嫌其失之太寬卿若聞此事實想犁然于中矣附陳自引過矣知無不言世稱延平奏牘苟値可言之會頻複何妨卿於此不必曰慙曰懼安心視事仍傳曰此批答遣史官傳諭
정조 13년
己酉十月二十五日辰時上御暎花堂試射入侍時右副承旨李益運同副承旨朴聖泰假注書趙台榮記注官趙慶遠金健修以次進伏訖引儀唱試官以下入就位行四拜禮試官行副司直金思穆同知柳孝源兵曹參議李夔入就位行拜禮以次進伏訖益運跪告宰樞執皷應射諸人以次試射上曰宣傳官權琇白東遠傳箭時聲音低微殆同戱劇竝爲拿入仍命決棍各三度訖命拿出諸臣射訖命書傳敎曰今番觀武才時都監工匠等應試之類數過千名云二十八日仍以訓鍊院分所試所試官以今日試官仍用匠色等旣無統率之將領別軍職李儒敬依初下敎領赴監放承旨亦以今日進去承旨仍用事知悉益運等曰三司合啓之關係何等至重而昨有一竝付丙之敎臣等竊不勝憂歎之至也上曰承旨輩以何知識有此煩聒乎去夜三司諸臣雖緣無識之致旣承口傳下敎乃敢趑趄是豈成說乎誠極痛駭矣命退諸臣以次退出
정조 13년
行都承旨具㢞未肅拜左承旨趙衍德未肅拜右承旨李書九坐直左副承旨申耆坐右副承旨李益運坐直同副承旨朴聖泰坐注書徐有聞仕一員未差假注書趙台榮仕直事變假注書韓翼鎭仕
정조 13년
藥房提調徐有隣右承旨李書九啓曰伏未審日間聖體調攝若何寢睡水剌之節何如膈間往來之候亦何如鎭日請診未蒙召接至于昨日竝與問候而闕焉下情焦鬱當復如何今日臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰奉命之試官未畢試之前豈可來參承候乎當該提調從重推考使之進去試所捧納承旨亦爲推考
정조 13년
朴聖泰啓曰明日常參經筵取稟傳曰停
정조 13년
李書九啓曰大司憲李聖圭執義申禹相掌令沈興永許晪持平朴思機未肅拜持平李日運在外監察茶時之意敢啓傳曰知道
정조 13년
徐鼎修啓曰判義禁鄭民始除拜後過三日不爲出肅依定式推考警責仍卽牌招察任何如傳曰允
정조 13년
傳于朴聖泰曰承旨房仍左副承旨爲軍士房
정조 13년
傳于李益運曰日前日次儒生殿講賞格尙未爲之入格儒生通給分及略以下賞典令政院考例捧傳旨
정조 13년
李益運啓曰今番京畿各邑試射放時南陽振威應試之類各不過四五人而射多矢數砲皆沒技至有自本營還送試記之擧云莫重國試兩邑擧行若是駭然則道臣事當具由啓聞該邑守令竝卽請罪而不此之爲直令改試以致畢試狀啓之稽滯揆以事體萬萬未安當該道臣從重推考何如傳曰允
정조 13년
朴聖泰以弘文館言啓曰新除授校理鄭福煥時在全羅道昌平地副校理申馥時在慶尙道安東地經筵入番事緊請竝斯速乘馹上來事下諭傳曰依啓
정조 13년
己酉十月二十六日未時上御重熙堂左承旨入侍時行左承旨徐鼎修記事官徐有聞記注官金鳳顯記事官金祖淳以次進伏訖上命讀公事書判付訖命書傳敎曰左承旨左副承旨許遞前望單子入之仍命退承史以次退出
정조 13년
行都承旨具㢞未肅拜左承旨趙衍德坐直右承旨李書九坐左副承旨申耆坐右副承旨李益運坐同副承旨朴聖泰坐直注書徐有聞仕一員未差假注書趙台榮仕直事變假注書韓翼鎭仕
정조 13년
藥房提調徐有隣右承旨李書九啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
朴聖泰啓曰來初一日輪對日次矣敢稟傳曰爲之
정조 13년
申耆啓臣以入直禁軍戎器點考下直進去之意敢啓傳曰知道
정조 13년
申耆啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 13년
朴聖泰啓曰戶曹參判申思運除拜後過三日不爲出肅依定式推考警責仍卽牌招察任何如傳曰允
정조 13년
傳于朴聖泰曰左副承旨入侍
정조 13년
傳于李書九曰近以浮橋一事未嘗弛心爲念來春展省時更設之弊雖不得不仍設而來頭解凍時流下氷凘之浮觸於船隻碇索勢似然矣及今預爲編結長木圍裹碇索半在水上半在水底然後可以無慮須以此意問于江居民人中慣水解事人等處如以爲便迨此未凍前爲之否則合行事件論理登對稟處事令該監提調知悉
정조 13년
以玉堂聯名箚子傳于朴聖泰曰比兩司箚語尤有妄恣之失一傡削職原箚已付丙以此意分付
정조 13년
以兩司聯名箚子傳于李益運曰無論申驥顯與尹承烈到今何敢發口乎原箚付丙
정조 13년
以四學儒生李英禧等上疏傳于朴聖泰曰原疏已付丙使卽退去
정조 13년
以方外儒生進士魚用升等上疏傳于朴聖泰曰原疏付丙使卽退去
정조 13년
以獻納金光岳上疏傳于李益運曰已付丙削職
정조 13년
傳于朴聖泰曰此後此等之疏若捧入則守門將當梟示以此分付館學
정조 13년
以京畿監司狀啓南陽府使申尙權振威縣令李協聖等罪狀令攸司稟處事傳于申耆曰何必照律該府使罷黜該縣令考績時置之次考事回諭
정조 13년
有政吏批判書金履素參判金光默進參議未差同副承旨朴聖泰進以洪彦喆爲司諫朴基正韓鼎運爲掌令金載翼爲校理李普天爲副校理李羲觀爲修撰安策爲副修撰吳載純爲司譯提調宋景煥爲奉常正李始源爲工曹佐郞李彦藎爲南陽府使權恢爲獻納
정조 13년
以都摠都事望筒傳于申耆曰特敎相換事體自別豈可仍令落職他司相換
정조 13년
兵批判書尹塾進參判李重馥入直參議李夔參知李師濂病右副承旨李益運進以尹瑾爲同知梁埉爲兼司僕將林大元爲五衛將朴遇榮爲景福將副司直金頤柱徐鼎修洪仁浩都摠都事朴光進訓鍊判官李榏相換
정조 13년
朴聖泰啓曰玉堂上下番俱空事甚未安校理金載翼副校理李普天修撰李羲觀副修撰安策卽爲牌招以爲推移入直之地何如傳曰允
정조 13년
傳于申耆曰當該監司爲先推考
정조 13년
傳于朴聖泰曰明日觀武才分所殿試兩司無進參之人在外臺諫許遞諫長情勢勢難强迫亦爲許遞與未差之代政官卽爲牌招開政待下批牌招先進去後謝恩
정조 13년
吏批再政以洪秀輔爲大司憲沈煥之爲大司諫李運彬爲執義金復休爲司諫尹翊東爲掌令朴孝成朴東俊爲持平李周顯爲獻納韓致應張錫胤爲正言沈晉賢爲校理尹羽烈爲副修撰鄭東協爲富平府使
정조 13년
以開城留守狀啓園所都監使役石手金義廷善手邊手馳啓事傳于朴聖泰曰今日政帖加成給
정조 13년
以京畿監司狀啓軍兵試放開錄事傳于申耆曰帳殿頒賞日自營門施賞後形止狀聞裨校吏等射賞帳殿待令事分付
정조 13년
以咸鏡監司狀啓南關交濟久置條折半限五千石移劃事傳于朴聖泰曰雖於近日酬應無暇夙宵關心者北民而觀此狀辭所請穀物極爲精約依狀請施行事令廟堂卽爲行會
정조 13년
以咸鏡監司狀啓道內官船中洪北兩邑一依民願發賣事傳于朴聖泰曰草記稟處
정조 13년
申耆以兵曹言啓曰能麽兒郞廳白師敬身病猝劇勢難供職呈狀乞遞今姑改差何如傳曰允
정조 13년
申耆以兵曹言啓曰宣傳官趙雲行素患疝積之症不時闖發時月之內萬無起動供職之望呈狀乞遞侍衛之職不可久曠今姑改差何如傳曰渠父之快爲完人何等恩造則焉敢呈訴此草記勿施
정조 13년
申耆以兵曹言啓曰依下敎司憲府所由金順興安德龍邊順得司諫院喝道金奉得韓昌佑等各決棍五度之意敢啓傳曰知道
정조 13년
申耆以禁衛營言啓曰來庚戌正月當十一番後部左司屬慶尙右道五哨軍兵今十二月二十五日京中逢點依例準二朔立番之意本道監兵使處預爲知委何如傳曰允
정조 13년
申耆以禁衛營言啓曰今十一月當十一番後部前司屬慶尙道五哨軍兵逢點實數六百五十二名已爲點閱整齊今十一月初一日與內外各處入直將官軍兵等依例替代後舊軍放送而別試射砲放入格軍四十六名姑令留待之意敢啓傳曰遲待之弊宜念以判下件記今日卿進詣本營躬親頒給後草記可也
정조 13년
申耆以禁衛營言啓曰舊軍放送時別試射砲放入格軍四十六名留待事草記批旨遲待之弊宜念以判下件記今日卿進詣本營躬親頒給後草記可也事命下矣依下敎臣持默進詣本營入格鄕軍四十六名等處依判下件記賞木一同十三疋布二十九疋頒給之意敢啓傳曰知道
정조 13년
申耆以御營廳言啓曰本廳來庚戌正月二月兩朔應立後部後司屬黃海道五哨軍兵今十二月二十五日京中逢點正月初一日與右司軍兵當爲替代立番趁期調送事本道監兵使處依前知會之意敢啓傳曰知道
정조 13년
申耆以御營廳言啓曰本廳來十一月十二月兩朔應立後部右司屬黃海道五哨軍兵已爲逢點整齊矣十一月初一日與中司軍兵替代立番後舊軍放送而別試射砲放入格軍八名姑令留待之意敢啓傳曰遲待之弊宜念以判下件記今日卿進詣本營躬親頒給後草記可也
정조 13년
朴聖泰以御營廳言啓曰本廳舊軍放送草記批旨內遲待之弊宜念以判下件記今日卿進詣本營躬親頒給後草記可也事命下矣依判下別單邊二中金光弼等二名各木二疋貫一中金鶴奉邊一中曺元常等五名各木一疋布一疋分等施賞而來十一月初一日依例放送之意敢啓傳曰知道
정조 13년
李益運以義禁府言啓曰京畿監司徐有防狀啓據刑曹粘目內廣州前府尹李敬一移本府處之事允下矣李敬一今方待命卽爲拿囚之意敢啓傳曰罷職放送
정조 13년
行大司憲李聖圭執義申禹相持平朴思機校理金載翼副校理李普天正言尹悌東鄭晩錫修撰李羲觀副修撰安策啓辭付丙於臺廳
정조 13년
行大司憲李聖圭執義申禹相持平朴思機正言尹悌東鄭晩錫啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情夬正王法措辭現上答曰不允
정조 13년
行大司憲李聖圭執義申禹相持平朴思機啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情措辭現上噫嘻今日國勢之岌嶪尙何言哉賊魁尙在人心日陷凶肚逆腸之狼藉難掩至於物故罪人在簡而極矣渠本蛇蝎之性濟以鬼蜮之情千妖萬惡咸萃一身眼無君父跳踉放恣不念國家之洪恩甘爲偉賊之死黨凶憯情跡貫以一串者已非一朝一夕之故往在丙午之冬擧國悲遑滿朝震蕩其孰不含冤茹憤思報貳極之讎哉守閤叩閽章疏迭奏沬血飮泣如不欲生而六字刀割敢售假托風病之計偃臥其家不動一髮賓啓庭籲終不一參晩後一疏用意巧慝一言半辭初不及於與宇偉之許多逆節其心所在路人亦知況當慈殿請徽號之日渠獨在家不來而翌日肩輿之私行則自如焉月正擧縟儀之辰又懸病不參而經夜度支之除命則出肅焉其不滿之心無將之習卽此一事爲渠斷案輿情久沸道路以目而曾無一人爲殿下言之者其鴟張之勢狠愎之性箝制一世莫敢誰何爲人所畏怯者推此可知其心不悛其習猶舊至於今番搢紳之齊籲大僚之聯請一味托病初不進身有何所恃若是無憚渠旣血黨於賊偉六字刀割其暗地綢繆密逕醞釀者固已難掩十目而自夫驥賊凶疏之出腸肚之相連旨意之貫通尤不啻明若觀火若論其窩窟根因則一則在簡二則在簡何幸大僚陳箚纔施竄配之律遽有中道之斃當初失刑已無及矣而渠身雖斃其子尙在豈可凶種逆孼尙置輦轂之下乎請物故罪人在簡諸子施以絶島散配之典新除授掌令韓鼎運時在京畿通津地持平李日運時在忠淸道瑞山地請竝斯速乘馹上來事下諭答曰不允下諭事依啓
정조 13년
正言尹悌東鄭晩錫啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府夬正典刑請驥顯設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典措辭現上噫嘻痛矣物故罪人在簡本以蛇蝎之性濟之梟獍之情千妖萬惡咸萃一身眼無君父跳踉放恣忍負國家之恩造甘作偉賊之死黨凶憯其跡醞釀其謀已非一朝一夕之故往在丙午冬環土悲遑擧朝震蕩孰不冤憤而思報國讎哉守閤叫閽章疏迭呈明目張膽沬血飮泣而六字刀割假托風病偃臥其家不動一髮賓啓庭籲終不一參晩後一疏用意憯慝片言半辭初不及於二字刀割與宇偉之許多逆節其心所在路人亦知況於慈殿請徽號之日渠又在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉不滿之意明若燎火無將之習視以茶飯其鴟張之勢狠愎之性箝制一世莫敢誰何曾無一人言之者而其心不悛其習愈慣至於今番大僚之聯請搢紳之齊籲一切托疾初不進身有何所恃若是無憚渠旣連肚於賊偉七字刀割其暗地綢繆密逕排布固已十目所視十指難掩而逮夫驥賊之疏出後凶肚之糾結陰謀之和應尤爲綻露無餘苟究其窩窟根因則乃在簡是已只施薄竄已失邦憲而未及究覈遽然徑斃輿情益沸公憤愈激其逆子凶種不可置之輦轂之下請物故罪人在簡諸子亟施絶島散配之典新除授司諫洪彦喆時在原春道春川地獻納姜垣時在忠淸道溫陽地請竝斯速乘馹上來事下諭答曰不允下諭事依啓
정조 13년
朴聖泰啓曰三司諸臣冒死更爲請對矣傳曰近日三司合啓之批連爲付丙二字忽於今日相率請對呵導之聲喧動閤外若以付丙下臺廳異於批答中付丙之敎云爾則承聞之說歸之於虛言目見之事始信以眞跡乎請對三司一竝湖沿投畀先發配後草記前導皁隷以喧譁罪卽令兵曹決棍
정조 13년
五十七行刀割臣雖無狀豈忍爲此退伏朝房終宵繞壁心血煎熬敢此披瀝伏乞聖明穆然深思淵然遠覽前後諸儒之疏一竝賜以溫批仍收疏頭停擧之命以振士氣以光聖德焉如此然後始可以勸入而不然則是何異於欲其入而閉之門耶更乞深留聖意而毋忽焉臣之治疏在於再昨而連値齋日未得上徹于今三日旣不敢退處私次又不敢進詣泮中末由擧行罪積違越臣於是尤無任震灼惶懍之至以大司成金憙上疏傳于李益運曰疏頭一人朝家不得停擧乎所當嚴處而姑爲參酌此疏還給自今日朝食堂他儒勸入設行林林葱葱者無非冠儒衣儒之人則他儒一人豈可不得請來乎萬一遲滯當該大司成施以竄配之典不卽擧行之館吏泮僕亦當刑推定配而自知館事以下家人先卽入逆事知悉此胡大事又添酬應豈不痛駭乎
정조 13년
副校理李冕膺修撰李錫夏等疏曰伏以臣等亦昨日三司中一也昨日三司之啓皆是一國公共之論簡通往復臣等之名亦參於傳啓則其爲發啓固無異同之可言而夜下傳敎兩司諸臺入直館僚俱被嚴譴臣等乃反獨漏實未知有何彼此區別之所以而一邊被罪一邊行公寧有是哉方以館職之俱空尤切悚惶而臣等處義旣不可冒入乞被同罪之典毋致異罰之失焉臣等旣以此引義待勘與已被罪之諸臣義無差殊顧何敢更贅一言而臣等竊伏見近日以來聖心失平多致激惱每有事端輒下非常過中之敎以爲箝制屈抑之資此豈一哉大哉之美如綸如綍之盛可以播脩於四方垂法於後昆也哉古之明君誼辟莫不以求言來諫爲急務上自三代拜昌之德服旨之訓下至漢唐中主無不汲汲遑遑惟恐臣子之無言者殿下旣皆歷覽而洞貫之矣凡於施措之際或有反是者何也不但不用其言而已又以臣子不忍聞不敢聞之敎訶責之摧折之爲人臣而當此境者驚遑罔措覓死不得不如遄被刑辟之爲安於私分以此之故毋論事之大小當否不敢更發一言此豈不大有欠於聖德大有傷於治體也哉伏願亟將前後過中之敎竝令收還從今以後益愼辭令之發益恢翕收之量以光聖度以幸國事仍治臣等冒罪妄言之辜焉雖以昨日兩司事言之合啓事體何等嚴重而況且輿論之所不容者旣以簡問於同參之人歸一傳啓則停啓之際亦當簡問於同參之人歸一停啓事理則然而不此之爲徑自停止臺體之壞損無餘已無可言臣等之不能見孚尤切愧赧此又臣等難冒之一端惟聖明竝賜諒察焉臣等無任屛營祈懇之至省疏具悉無論是否陳戒則陳戒第欲留意而疏末忽稱難冒之端旋云竝賜諒察如許辭職今所初見所謂諒察者何事鹵莾甚矣爾等罷職
정조 13년
修撰申獻朝疏曰伏以臣昨以李在協削黜事簡通來到竊意在協旣是逆簡之同堂則不宜居具瞻之列故書送謹悉矣不意今朝館吏來言昨夜三司詣閤荐承嚴敎纔發之啓已爲停啓云豈意聖明之世有此過中之擧也殿下果以在協眞無罪累而若是摧折言官耶從古亂逆何代無之而豈有如在簡之窮凶絶悖者乎讎視國家作爲賊魁陰結不逞之徒以爲爪牙潛蓄無君之心漸成醞釀以至於粧出驥賊則其前後托疾勢所必至排鋪設施其來久矣噫彼在協爲其從兄苟能剖坼忠逆界分曉之以義則同堂之內豈有此極逆大憝而陰謀亦敢曰在家不知乎自己之所犯姑不論其如何而執此而論亦足爲難貸之案如此之類豈可使處元輔而摠百揆乎執法之論烏可已也而何殿下督迫之驅使之乍發而乍停耶顧今賊徒鴟張國勢孤危雖使處分嚴正天討亟行杞國之憂無所不到而乃反苟且彌縫若此之爲則陷溺之人心何以正之湮晦之義理何以明之言念及此不覺拊膺而太息也昨日詣閤之三司雖或怵畏劻怯黽勉承膺而揆以啓體則乍發旋停猶曰不可何況一日之內自發而自停乎壞損大矣羞辱極矣此豈淸朝之美事乎臣竊爲之憂歎也臣尤有所駭惋者日前李在協不允批答撰進者朴宗正也以忠孝家傳嚴於義理等說肆然插入欲爲救其不足奬詡曲護之計者誠欲巧而反拙矣劇逆之同堂謂之以忠則渠所謂逆者指誰而所謂義理果何物耶彼宗正本以劇逆之至親素被在簡之吹噓濫通其臺銜翶翔淸朝則其甘爲逆邊之羽翼指逆爲忠欲售疑亂之計者固其宜矣此而置之切恐幾箇宗正梗作義理力抗國是無所顧忌也臣謂朴宗正宜施竄配知所懲畏焉臣於泮中事又有切憤者在簡之從弟在治向爲泮任行公已久疏論方張而聽若不聞惟事沮戱末乃故爲起鬧以掩其跡旣是在簡之從弟則受其指使角勝義理之狀尤可痛惋臣謂李在治亟施屛裔之典斷不可已也伏聞諸僚詣闕聯箚云事當趨進同參而臣之老母素抱貞疾常時症情固已危重而當此嚴寒一倍添劇轉側須人食飮專廢臣無他兄弟獨自扶將有難暫時離側玆不得不略陳短章悉暴情由伏乞天地父母察臣情私特賜恩暇以便救護千萬幸甚臣無任激切屛營祈懇之至以修撰申獻朝上疏傳于李益運曰此等上疏豈可以言事賜批本職遞差使之將護原疏卽爲還給
정조 13년
掌令沈興永疏曰伏以臣於昨日待罪館職隨參聯箚略陳懲討之義此固天經民彝之所不可頃刻容已者而誠意淺薄未蒙允兪之恩反有上款付丙之命臣等之斷斷忠赤專在於上一款則其爲徊徨抑塞猶屬餘事一日二日一味延拖凶賊無所懲畏宗國實多憂虞臣誠中夜繞壁寧欲無生到今沬血之祝惟是亟從群請以安宗社八字而已伏願廓揮乾斷永除二字刀割簡驥兩賊亟行嚴鞫夬正邦刑以懲賊徒焉抑臣又有耿耿餘懷敢此附陳嗚呼賊勢鴟張觀望成風李得臣之名以討賊而只請竄配跡涉陰護不容仍置昨箚已論而其日諸臺之規避大論稱以在外者如有一毫臣分焉敢若此臣謂元在外外稱頉諸臺一竝施以刊削之律至於前修撰宋祥濂向日一疏敢以大僚專輒四字筆之於告君之辭已極無嚴而當其日入直玉堂之倡論伏閤也偃然在家亦不進參此雖出於怵畏簡賊之凶焰而如此玉堂將焉用之臣謂宋祥濂亦施改正之典斷不可已也且臣切有憤惋者前郡守趙重鎭卽一厲氣所鍾至妖極邪簡賊之前後陰謀莫不主張而參涉蓋渠以俊偉之至親爲賊簡之內從故中間綢繆釀出逆節者皆是重鎭之所爲此非臣一人之言卽擧國之公論當此人心波蕩淑慝混淆之時如此奸惡之類不可一刻置之於城闉之內臣謂趙重鎭亟命遠配以靖世道宜矣司僕判官韓大裕以驥賊爲親査以翼魯爲妻娚而觀相妖人接置家中則不可以乃叔之忠節而有所曲庇臣謂韓大裕爲先汰去以淸仕路可也臣於昨日三司處分有憂慨之忱敢此尾陳諸臺臣之一時竄逐景色愁沮嗚呼聖明之世此何事也雖未知事實之如何而其所秉者大義也所倡者大論也此固可奬而不可罪也伏望卽爲還寢以光聖德而兩司所發之啓竝賜允從千萬幸甚臣無任屛營祈懇之至以掌令沈興永上疏傳于朴聖泰曰此亦不可賜批之疏本職遞差原疏還給
정조 13년
掌令許晪疏曰伏以至痛無緩聲丙午五九月之變尙忍言哉臣亦嘗隨諸臺臣後屢日籲庭連夜叫閽而未能得請熱血危涕結滿腔中寧欲有死而無生者四年于玆矣天道孔昭廼者驥顯之投疏自鳴其凶心在簡之托疾自露其逆節窩窟根柢灼然可見脈絡階梯究則必得久菀之悲冤可以盡伸同仇之憤惋可以快雪所以有昨日三司之新啓卽擧國公共之堂堂正論斷斷忠赤而聖批猶邈經宿不下群情之憂歎國事之焦悶無復可言而此實我聖上燭理之明制變之道猶有所未盡而然也寧不慨惜三行半刀割玆敢不避猥越略陳短章伏乞聖明俯賜鑑諒廓揮乾斷亟允三司之請俾雪一天之讎焉臣夜起不寐治疏將上之際得伏見傳敎下者不惟不賜兪音乃反有陳啓諸臣竄削之命臣惝怳愕眙不意聖明有此萬萬非常過中之擧也臣雖緣於往役未得隨參而事無異同義無幸免伏願以諸臺臣所勘者勘臣焉以安私分千萬幸甚臣無任屛營祈懇之至以掌令許晪上疏傳于朴聖泰曰此亦效嚬之陳省遞差原疏還給
정조 13년
司諫許晊疏曰伏以嗚呼今日國事是何等時也義理晦塞人心斁壞有若風濤之舟無所底定十一字刀割擧國臣民莫不沬血飮泣寧欲無生而每因殿下過中之擧未伸廷臣請討之義古今天下寧有是也惟其究覈之道亶在於尋覓階梯也至於在簡之前後托病巧避大論莫掩顧後之計則其與驥顯互相綢繆陰爲排布者灼然可知此其爲窩藏也且夫在簡卽宇偉之死黨而醫媼之根因實在宇偉則今此鉤覈惟在於這數賊而已誠一嚴究而痛覈則君讎庶可報矣輿憤少可雪矣乃於昨日有三司新啓此實天理民彝之所不泯大夫國人所公共者也殿下宜卽開納明施典刑而或下例批愈致衆心之抑菀或賜依允姑爲一時之彌縫國勢日益傾危亂逆日益滋長此豈平日所望於聖明者耶臣適因監試之役未參聲討之列而以其心則僚臺亦臣之心也以其言則臣亦僚臺之言也僚臺雖至竄削臣何敢怵畏嚴威泯然不言孤負其憂國慮患之本心也哉玆敢略陳衷懇仰瀆崇聽伏乞聖明廓揮乾剛之斷一依新發之啓嚴加鉤覈竝施當律而收還諸臺竄削之命以光聖德以嚴懲討焉臣無任屛營祈懇之至以司諫許晊上疏傳于朴聖泰曰此言事乎辭職乎遞差原疏休紙還給
정조 13년
奉朝賀趙暾疏曰伏以天監聖孝地效吉岡遷奉之際雲日暄朗此實我東方無疆休幸孰大焉維昔臣庶復瞻玄和莫不奔走悲號願褥螻蟻矧惟宸慕終天至慟如新往來宮園晨夕疚哀及夫大禮纔畢轉益廓然愆候之餘不瑕有損臣不任戀結憂灼之至二十行刀割答曰省疏具悉卿懇吉日吉岡大禮利成此時孺慕益復莫逮卿於當初遷奉之議實有過於人之見識老臣忠款尙切感嘆伊後一資待書寫例授豈可曰賞當其功適因疏到略及惓惓之意至於此疏自有拘禁令政院還送卿其知悉
정조 13년
己酉十月二十七日巳時上御重熙堂左承旨入侍時左承旨趙衍德假注書趙台榮記注官金鳳顯記事官金祖淳以次進伏訖上命讀公事仍書判付訖命書傳敎曰政官牌招開政命退諸臣以次退出
정조 13년
己酉十月二十七日午時上御重熙堂軍士房承旨入侍時左副承旨申耆假注書趙台榮記注官白慶楷金鳳顯以次進伏訖上曰武科榜目書出時科名則以靈駕陪從將士觀武才爲之榜目次序則柳葉箭得中人下付之片箭得中人又以騎蒭小布鳥銃得中人次次付之事分付命退承史以次退出
정조 13년
行都承旨具㢞未肅拜左承旨趙衍德坐直右承旨李書九坐左副承旨申耆試所進右副承旨李益運坐同副承旨朴聖泰坐直注書徐有聞仕一員未差假注書趙台榮仕直事變假注書韓翼鎭仕
정조 13년
朴聖泰啓曰玉堂備員間視事頉稟之意敢啓傳曰知道
정조 13년
申耆啓曰今日觀武才分所殿試兩司當爲進去而諫院諸臺或在外或未署經無以備員何以爲之敢稟傳曰在外竝許遞政官牌招開政差出待下批仍卽牌招先進去後謝恩
정조 13년
李益運啓曰今日訓鍊院殿試時兩司當爲進參而憲府無進參之員何以爲之敢稟傳曰在外人許遞今日政差出待下批先進去後謝恩
정조 13년
李益運啓曰訓鍊院分所殿試憲府無進參之員未差之代今日政一體差出待下批牌招以爲推移進去之地何如傳曰允
정조 13년
以平安監司狀啓義州拯活人命人申重倜等論賞令該曹稟處事傳于李書九曰觀此狀辭始知該府今年被水之如彼孔酷雖在過境之事聞來豈勝慘惻若此則拯出之類人命雖全活家貲無可言當此冬沍何以奠接身布還上亦何以責納乎近日酬應豈有一時暇隙而事係民事何可泯然拯活論賞猶屬第二件而旣有所請今日政賞加下批仍以撥馬下送使卽分給至於被水民人今雖後時豈可不拔例接濟卽令道伯與灣尹相議新還則分數停退最可矜者抄出蕩減身役亦依此例爲之向以冬寒把防將卒呵凍忍苦之弊誦諭先王惻怛之德意申飭廟堂以例給襦衣之新綿厚絮造送爲敎矣至於今年趁念尤宜自別元給外令巡營無論襦衣紙衣多數製給形止狀聞自聞狀語灣民事何忍一刻弛心乎此後接濟之策惟在府尹而若其勤慢亦當有別遣按察之行須加惕念事令廟堂行會於道伯灣尹處使行亦當從近到本府以朝家趁念之意曉諭民人仍問疾苦以合施蠲益之方從所見論理狀聞事亦卽行會冬至正使李判府事
정조 13년
傳于李益運曰掌令朴基正試所不卽進去遞差前望單子入之待下批牌招先進去後謝恩
정조 13년
掌令前望單子入之沈晉賢落點
정조 13년
朴聖泰啓曰校理沈晉賢移拜臺職玉堂上下番俱空事甚未安副校理李普天修撰李羲觀副修撰尹羽烈竝卽牌招以爲推移入直之地何如傳曰允
정조 13년
朴聖泰以弘文館言啓曰本館下番闕直事甚未安今日政新除授玉堂待下批仍卽牌招入直何如傳曰允
정조 13년
有政吏批判書金履素參判金光默進參議未差同副承旨朴聖泰進以李命勳爲大司諫許晊爲司諫崔烜爲獻納鄭東愼爲正言申獻朝爲校理李晴爲修撰
정조 13년
兵批判書尹塾病參判李重馥入直進參議李夔參知李師濂病右副承旨李益運進同知單朴遇榮副護軍許晊洪彦喆金復休沈興永許晪朴基正韓鼎運副司直沈煥之權恢李周顯副司果申獻朝韓致應李日運
정조 13년
吏批再政以李思祚爲執義安鼎大爲掌令朴猷煥韓興裕爲持平
정조 13년
傳于李益運曰兵曹堂上遞差今日政差出
정조 13년
李益運以司憲府言啓曰新除授司諫院正言臣鄭東愼除拜後尙未署經同臺署經備三員爲之者自是古例而執義掌令各一員持平二員未差只有大司憲臣洪秀輔掌令臣沈晉賢在前如此之時二員開坐啓請之意敢啓傳曰酬應若矣未署經及煩稟臺諫遞差
정조 13년
吏批三政以吳載純爲大司憲金寅燮爲掌令李顯道爲正言鄭東觀爲副校理閔昌爀爲修撰朴基正爲副修撰李彦祐爲副修撰鄭存中爲兵曹參判
정조 13년
朴聖泰啓曰副修撰尹羽烈陳疏入啓校理鄭福煥副校理申馥俱在外玉堂上下番俱空事甚未安今日政新除授校理申獻朝修撰李晴竝卽牌招以爲入直之地何如傳曰允
정조 13년
以平安監司狀啓安州士人李宗憲論賞令該曹考例稟處事傳于趙衍德曰特爲賞加亦令道伯各別收用事回諭
정조 13년
李益運以都摠府言啓曰卽者本府郞廳元永龜各門晝察而弘化門入直軍兵食代出入一一看檢許入之際訓局軍士李壽喆佩其同哨軍士朴秀齊腰牌肆然攔入執捉李壽喆問其委折則渠之所供內朴秀齊今日受料次出去之代暫時代點云闕內軍兵入直何等嚴重而致有此換牌之境事之驚駭莫此爲甚李壽喆朴秀齊兩漢移法司査實重勘當該入直哨官令該府拿問處之該營大將有常時不能檢飭之失在所難免推考何如傳曰允
정조 13년
李益運以備邊司言啓曰安州牧使沈命德在任身死矣曾經承旨返柩時依法典擔軍題給事分付所經各道何如傳曰允
정조 13년
李益運以義禁府言啓曰前大司憲李聖圭藍浦前執義申禹相結城前持平朴思機洪州前正言尹悌東保寧鄭晩錫唐津校理金載翼沔川副修撰安策海美竝投畀先發配後草記事命下矣竝以傳敎內辭意具罪目卽爲發遣府都事及一羅將押送于各其配所之意敢啓傳曰知道
정조 13년
大司憲洪秀輔掌令沈晉賢啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情請物故罪人在簡諸子施以絶島散配之典措辭現上新除授執義李運彬時在京畿水原地掌令尹翊東時在長湍地持平朴孝成時在廣州地持平朴東俊時在忠淸道忠州地請竝斯速乘馹上來事下諭答曰不允下諭事依啓
정조 13년
大司諫李命勳司諫許晊獻納崔烜啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府夬正典刑請驥顯設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典請物故罪人在簡諸子亟施絶島散配之典措辭現上答曰不允
정조 13년
副修撰尹羽烈疏曰伏以天祐宗祊地呈吉祥顯隆園遷奉之禮順成聖孝克伸邦籙無疆臣民愴幸久猶益切仍伏念臣行己無素涉世昩方動輒招尤無往非罪居常愧頌若無所容向者大臣之登筵第一奏特在於勵廉恥而正風俗題目甚偉擔負甚大而其所以塞責之者則乃不過臣之一身物種則至些少也事實則至瓚屑也大臣之言之雖快微臣之辨之甚愧臣以何顔泚筆濡墨敢陳於嚴畏之下哉第其勘律雖輕聲罪至重沁沁過了將未免爲一世之棄物淸朝之罪人於是而臣安得不進暴事實退卽自靖以冀天地父母之憐察也哉臣於夏間猥蒙恩點於軍門郞廳之任而適差景慕宮祭官翌日還家則所謂丘價依例來置於除拜之日而家人已犯手用之臣以有情勢難行公將欲呈遞之故卽令還送其所受而自爾遷就日字此則臣之罪也不數日而筵奏出焉是其急於罪臣也故臣家之陸續還給有未暇審察而然耶臣以墻壁無依之身本不足有無於宗黨親知之間而衝浪所激虛舟亦碎自顧傷歎無面可顯旣知獲罪於相臣自分永謝於明時矣何幸聖度天大特軫匿瑕之念曲垂收簪之眷向來北幕之除旋降恩遞之命溫敎丁寧俾申情勢湔拂之渥愈往愈摯雖慈父之詔迷子何以過此中夜感泣不覺淸淚之被面乃者千萬夢寐之外玉署新命又下於杜門訟愆之中奉讀華誥偏蒙異數豈有如臣者哉第臣於見銜自來有難安之端前後除拜一味違傲則今豈可徒恃寵靈揚揚冒出有若無故者然哉玆敢隨牌闕下略陳短章仰瀆宸嚴惟聖明鑑諒而憐察削臣所帶之職以重名器以靖私義不勝大願也十三行刀割以尹羽烈上疏傳于朴聖泰曰豐倉疏紙獨非經費乎館臣亦參原啓則何必以疏謄啓乎本職遞差
정조 13년
行都承旨具㢞坐左承旨李書九坐直右承旨申耆坐直左副承旨朴鎤坐右副承旨李晩秀坐同副承旨尹行任坐注書徐有聞仕一員未差假注書趙台榮仕直事變假注書韓翼鎭仕
정조 13년
藥房提調徐有隣左承旨趙衍德啓曰伏未審日間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰卿等不必入侍矣
정조 13년
申耆啓曰都承旨具㢞方在削職中何以爲之敢稟傳曰如非初次請對秩給牒敍用牌招察任
정조 13년
申耆啓曰校理申獻朝修撰閔昌爀今日入直矣與副校理鄭東觀副修撰朴基正李彦祐謂有情勢陳疏經出原疏纔已捧入而校理申獻朝修撰閔昌爀所當直捧禁推傳旨而此與無端徑出有異推考警責玉堂上下番俱空事甚未安未差之代政官牌招開政差出仍卽待下批牌招入直何如傳曰允
정조 13년
以玉堂聯名上疏傳于申耆曰此必申獻朝所爲旣是入直又是疏頭則此擧非此人伊誰乎朝者疏語近來中頗不蹈襲特賜例批則焉敢以不干之事侵斥兩司又至有徑出之擧乎疏頭玉堂申獻朝依其疏辭治以不誠之罪律名以削職捧傳旨隨參諸官竝罷職此疏還給捧納承旨遞差承旨前望單子入之待下批牌招察任近日三司合啓與聯箚必皆付丙每日如此輒致煩聒有非眞箇息鬧之意而必欲於今月內收殺之故原箚付丙次姑令留置院中合啓只令付丙則比之昨日以前竝焚箚啓之光景猶有層節爲承宣者政宜靜俟向後處分而忽地以此事上疏豈不萬萬可駭乎是促令焚箚也留院之箚本纔命付丙而承宣事極涉沒覺疏頭承旨削職留門出送
정조 13년
以諫院聯名上疏傳于申耆曰還給
정조 13년
傳于申耆曰承旨玉堂迭疏之擧萬萬痛駭三司箚子依昨日例付丙以下而諫院聯疏之還給者取來又爲付丙以下以此知悉
정조 13년
傳于申耆曰諸承旨牌招推移入直
정조 13년
傳于申耆曰同副承旨之倨慢極爲駭然爲先遞差禁推
정조 13년
承旨前望單子入之李晩秀尹行任朴鎤落點
정조 13년
申耆啓曰今日政新除授玉堂待下批仍卽牌招以爲推移入直之地何如傳曰允
정조 13년
傳于朴鎤曰玉堂擧措雖甚駭然旣皆遭斥兩司竝許遞
정조 13년
有政吏批判書金履素進參判金光默式暇參議未差左承旨李書九進以沈興永爲校理徐配修爲副校理尹羽烈爲修撰李羲觀爲副修撰再政以李𡊠爲大司憲洪仁浩爲大司諫李運彬爲執義洪彦喆爲司諫申大龜申史澳爲持平姜垣爲獻納崔重圭金鎔爲正言
정조 13년
兵批判書尹塾參判鄭存中參議李夔病參知李師濂入直進左副承旨李晩秀進副護軍金復休洪彦喆李運彬沈晉賢韓鼎運尹翊東副司直李重馥沈煥之權恢李周顯李普天朴東俊李日運朴基正副司果李羲觀尹羽烈鄭東愼韓致應
정조 13년
朴鎤以弘文館言啓曰新除授修撰李晴時在京畿坡州地經筵入番事緊請斯速乘馹上來事下諭答曰依啓
정조 13년
李書九以吏曹言啓曰今此景慕宮朔祭獻官前大司憲洪秀輔大祝前修撰李普天塡差而時無職名令該曹口傳付軍職何如傳曰允
정조 13년
朴鎤以兵曹言啓曰來十一月初四日春塘臺親臨靈駕陪從將士觀武才殿試時節目當爲磨鍊而取考前例則春塘臺文武科殿試時臺下設布帳令禁衛營擧行布帳外環圍軍兵外各營入直軍各留十名盡爲除出禁御兩營出番軍各二哨亦爲除出排立弘化門入直軍八十名除出各門分定把守矣今亦依此磨鍊乎敢稟傳曰依此爲之
정조 13년
朴鎤以備邊司言啓曰頃因北道慰諭御史鄭大容別單南關官船存革便否令道臣論理狀聞後稟處之意覆啓分付矣卽見咸鏡監司李秉模狀啓則枚擧各邑所報以爲安邊德源永興咸興利城端川六邑則近年以來杉船漸盛官船體小格軍擧皆逃避一年十五兩稅錢船主獨當每於改造改槊之年木物騰貴營門上下之價太半不足故斂民添補大爲海民難支之痼弊皆願革罷事當一竝革罷而一時盡祛猶欠愼重每邑官船各置一隻其餘則發賣會錄於官船稅條以觀日後以爲隨時更矯之地洪原北靑兩邑則官船船主格軍皆是海業之類捉魚或貰載以爲資生歲納一兩之外無他雜役木物至歇少無爲弊之端皆願仍舊一依民願仍舊施行事請令廟堂稟處而有草記稟處之命矣當初設置出於濟民之意而到今年久之後使用旣無其效稅納徒爲民害事當盡數革祛以除民邑之弊而不議矯救遽論革罷有非設始之本意故使之論理啓聞矣觀此道臣狀本則洪原北靑兩邑以其船材之不難應稅之輕歇皆願仍置安邊等六邑格卒擧皆逃避船主獨當稅錢上下太半不足船隻斂民造成之故皆願革罷而一時盡祛猶欠愼重各置一隻以觀日後爲言御史盡數革罷之論雖出通變之計道臣或存或革之請允合於各順民情兼存古制之意依狀請施行之意分付何如傳曰允
정조 13년
朴鎤以備邊司言啓曰萊府弊瘼矯救之道逐條報來之意分付矣卽見東萊府使金履禧所報則以爲本府許多弊瘼有難悉陳而其中運米監官倭供米入給時所謂和水與上下石之術綻露見阻之後年年千包之縮其將無窮加分取耗最是無弊之道而關飭嚴截不敢仰請今若運監別擇可堪人救弊米五百石又以釜倉所在年條最末入給米中預爲貸下料理取剩一年應給二萬石中限一萬五千石風高前必爲入給而本府倭供雜物價米每年加作錢必以四千兩爲限則加作之米當爲八百石以三千兩錢依詳定輸納惠廳後劃得本府大同米一千石就其中五百石出給運監五百石還報加作之本米則本米中未報雖爲三百石此則本府以其餘錢一千兩從便作米則似無弊端在惠廳別無所損特爲許施至於丁未戊申兩年見縮亦與甲乙丙一般畢下迫頭事勢罔措飭關之下不敢煩陳惟俟處分任譯輩各項弊瘼條列于後而其中自本府可以禁斷而矯救者嚴立科條成節目遵行云慶尙監司洪檍所報以爲運監救弊一款營府旣已爛商公私別無所損而此外又無善策依此矯革恐合事宜云矣釜倉米欠縮之弊雖非運監之自犯實則本倉之私逋以此無前之事上煩朝廷之憂揆以事體萬萬駭然而惟其邊情所關邑民難保遂於再昨年捐出三千石公穀充給其逋此爲萊民曠絶之恩而又於丁未以後所逋如前少無其效至令該道該府細究爲弊之源熟講救弊之策使之報來矣今其報辭一則曰每年劃得一千石還耗可以補縮而關飭截嚴不敢仰請也一則曰釜米最末年條五百石預下運監料理取剩倭供雜物價米限八百石作錢以詳定本價買得大同米一千石一半出給運監充補倉逋一半還報加作錢本米也大同之本道儲留皆有所須若以詳定本價劃給於萊府則大同儲置不可以三兩需用畢竟不足之數又將有朝家措劃之擧可謂祛弊生弊且釜米五百石之連年貸下必有前頭無窮之弊此兩條俱不可從施至若還穀加分從前所論說者也一番許施之後釜倉此弊猝無蘇革之期千包還耗便同永劃萬石穀物逐年加分貽弊一路誠甚重難至今持疑蓋由此也然今其爲弊至於此極矯救之方不得不自朝家措處而多費商確終無可措之術則勢將姑就此一條更議其彌綸之道稅大同上納皆有斛上加升此亦略倣此例每石斛上加升各三升特爲加給以補其縮則下納二萬石通計厥數當爲八百石八百石取耗當用元穀八千石此則自本道毋論某衙門穀分劃於下納各邑從便糶糴依例殖耗每年竝下納本米一時輸送於萊府則列邑還分不至多石病民釜倉欠逋亦可無弊磨勘而未上下丁未戊申己酉三年條令本道就三年加分穀耗條中計數上下新定式斛上加升條自庚戌爲始擧行仍念原其生弊豈無所由倭人貢獻不能如期出來之故供米亦不得隨捧隨下以致累年積峙終有耗縮滲漏之弊此則事關倭人雖不得自我操切若其作錢換貿與米色麤劣斗斛不準等許多委折或出於下輩奸習或拘於守令顔私此皆爲出逋之端若能痛察嚴束永除此弊則虧欠何至於每石六七升之多乎朝家之加分補縮實是萬不獲已之政以此認爲永久可行之事而不爲之端本澄源則今番救弊之擧徒爲長奸之歸豈不萬萬駭痛乎更令萊府逐條査究凡所以生奸之竇防弊之策細加講究別出意見隨事矯救使加分補縮之擧毋至於永作年例恐合事宜至於任譯弊瘼後錄諸條中倭館柴炭事該府使則以爲此是釜山鎭之所主管入給者而任譯之替當四百餘兩事甚不當此後則竝屬該鎭專當擧行云道臣則以爲本鎭凋弊之中今以四百餘兩無前之費加責則亦不無移疾之慮濟倉錢還報三錢條中四百兩每年定式劃給云木錦七十餘同劃送釜山鎭供給館倭柴炭自是古例任譯本不預焉中間因朝令雖應供日限外不計留館淹速竝許入給七十同元價每患不足至有分石之擧倭人知此點退種種生梗年前因御史書啓鎭將被罪更以全石入給矣伊後差倭名色比前增加彼人狡習視古倍甚而該鎭謂之非例一不施行任譯不敢坐視生事每朔四十兩自備入給合計一年殆近五百數仍成前例牢不可破劃給炭布措備入給自是當初定制則柴炭一種宜自該鎭擔當而今乃移弊於任譯替當其供費無怪渠輩之稱冤此後則嚴飭該鎭使之專當擧行從實入上下任譯自備之弊一切革去事分付該府該鎭嚴成節目永爲定式而柴炭一事旣知爲該鎭之痼弊則又添無前之費實是行不得之政道臣所論濟倉報債三錢條中每年四百兩劃給之說可知區劇無路退限還報雖甚可悶目下救急宜有通變依所請許施恐合事宜內局所用黃連上納時情債雜費數甚夥然而事關進上不敢擧論云內局所納黃連元數爲五十斤而年前減爲十五斤在渠輩實爲祛弊之大政惟其價直比前騰貴且於去毛擇品之際亦有稱縮滓縮不可但以十五斤入用容或無怪而係是進上事體重大此則恐不宜擧論至於情債之洽爲三百兩此必是藥院下屬捧納之際惟意操縱次次增加之致捧甘藥院減數酌定永爲定式俾不得濫捧恐合事宜大差倭出來時從倭二十三名權減之後彼人依舊率來而本府不給料米及宴需任譯自備支供其間所費每至三百餘兩云差倭隨率康熙癸酉權減二十三名伊後率來之數依舊無減而萊府謂以權減料米宴需不爲上下任譯皆自當供給濫率之弊旣未禁遏供億之費又不上下終使任譯替當非但渠輩之負逋事面極爲苟艱此後則自萊府依例供給任譯擔當永爲革罷事分付該府嚴成節目恐合事宜訓別新差赴任時私馬裹糧亦爲負逋之一端云訓別職雖微官行是公幹私自裹糧措備行具宜有渠輩之稱冤因公往來之類皆許其騎驛則獨於此不必靳持此後則訓別赴任之行馬牌草料依他例成給恐合事宜其他尺銅上納時鑄所之捧上高重椒銅別貿時戶曹之情債過濫等事此非上煩天聽者自本司嚴飭地部量宜裁削期於無弊事成出節目倭人留館時料魚價米求請雜物萊府該吏不卽措備入給其間供費使任譯橫當云該府不能嚴束吏輩至於貽弊任譯萬萬可駭此亦自本司別關申飭嚴立科條痛加釐革而本府査牒之外又有一段痼弊卽倭船問情稱以過時該府該閫互相拿棍事也倭船問情固當嚴急而去來有道里遠近則時刻亦隨而有疾徐事理固然而不問事情之如何惟以催督爲主硬定時刻若或過此則故爲執頉輒以晩時論罪一邊被棍於水營仍又決罪於該府一事兩罪可謂疊蒙如是之際閫邑下輩操縱侵擾不一其端云大關邊情慢忽擧行者水閫固當捉來勘治而至於年例往來之倭船一二時刻之遲滯付之本府隨其輕重參量處置切勿一罪兩勘之意分付該閫該府永爲定式亦爲救弊之一事矣大抵萊府許多痼弊無非關係邊情其爲前頭之憂誠非細故今此矯救之擧非爲運監任譯內而京司外而該府若無別般警惕之道則節目定式徒歸無實而生事邊門可立而待如是變通之後未有實效弊復如前則京司之不飭自當隨現嚴處慢視之該府使亦當論以重究而任譯運監施以極律之意別加嚴飭何如傳曰允黃連事更令度支往復內局如有別般釐弊之道草記稟處事分付可也
정조 13년
朴鎤以備邊司言啓曰諸道舊還都數爲一百八十三萬七千二百餘石而三南最多當此登熟之歲雖準數收捧未爲不可而新舊還竝督民力有未紓之歎姑就元數中限二十萬石分排磨鍊而關西則旣因道臣陳請許令全數停退外此諸道以此數參酌排比期於準捧之意嚴飭分付於各該道臣何如傳曰允取見分排記北關太多參半湖西亦然減三分一分付可也
정조 13년
行大司憲吳載純大司諫李命勳執義李思祚司諫許晊持平朴猷煥韓興裕獻納崔烜校理申獻朝副校理鄭東觀正言李顯道張錫胤修撰閔昌爀副修撰朴基正李彦祐啓辭付丙
정조 13년
行大司憲吳載純大司諫李命勳執義李思祚司諫許晊持平朴猷煥韓興裕獻納崔烜正言李顯道張錫胤啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情夬正王法措辭現上答曰不允
정조 13년
行大司憲吳載純執義李思祚持平朴猷煥韓興裕啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情請物故罪人在簡諸子施以絶島散配之典措辭現上新除授掌令金寅燮時在京畿陰竹地掌令安鼎大時在楊州地請竝斯速乘馹上來事下諭答曰不允下諭事依啓
정조 13년
正言李顯道張錫胤啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府夬正典刑請驥顯設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典請物故罪人在簡諸子亟施絶島散配之典措辭現上答曰不允
정조 13년
右議政金鍾秀箚曰伏以臣昨上聯箚敢就前下箚批中聖敎條對辨難全忘僭猥者蓋以義理本屬公共事關討復尤不容放倒故也兪音之降伏地顒祝及奉聖批大失所圖片片腔血未蒙省納噫臣誠意無素學識蔑如徒言之不能以上感如此此臣之罪也臣於此惟有反躬自恧無面可顯而已獨無奈回天漸遲坐令賊勢日張難言之憂不測之患儻或有朝夕之急則四百年宗社將不知稅駕於何地思之及此心骨俱戰直欲卽地滅死而不可得也抑臣於秋曹事有不得不稟覈者秋曹新舊罪囚關係至重舊囚之究訊新囚之取招俱不容晷刻少緩而秋曹以有上敎姑不敢擧行云設鞫之累請不得請已傷國體至於該曹罪囚之自該曹循例擧行之事亦被自上抑遏不得下手寧有如許獄體大凡獄情急之則實狀自露緩之則奸計百出況此事所重何如淹延多日一任凶徒之自爲之所竟致匿影禍機迫頭則將若之何伏乞聖上亟命該曹新舊罪囚無論初招更招爲先使之如例擧行焉取進止答曰省箚具悉卿懇上件事昨與再昨言之盡矣下件事曹囚之不許推覈蓋出於無欲蔓及無辜所謂相者以私賤爲僧徒以僧還俗者云渠有何知識乎外此囚禁之類亦不過申文顯家人云尤豈必盤覈所請不允卿其諒之仍傳曰此批答遣史官傳諭
정조 13년
校理申獻朝疏曰伏以臣日前館職因李在協事妄陳一疏而至於朴宗正之曲護撰批李在治之起鬧沮疏俱係懲討之大義不勝忠憤之自激有所條列矣不惟不賜兪音誨責備至至有豈可以言事而賜批乎之敎繼以有遞差將護之命臣且悚且感無地自容不意一宵纔經除命踵至訟舊愆而惶恧彌增拚新除而恩渥偏隆螻蟻賤臣何以得此噫臣雖人微言輕不能感回天心而顧其職則論思之任也豈可以人而廢言不思所以開納者乎古人云不得其言則去在臣自靖之義固不可以見職自處更有所陳而第伏念君讎一日或忘則爲一日之罪一日不討則有一日之憂人心之陷溺時象之岌嶪日甚一日則有不暇以區區私義終然泯默以負我殿下矣臣卽伏見昨夜所下傳敎則三司之合啓投之於火中諸臣之竄逐相繼於湖沿夫三司之啓卽必討之賊而不得則不可已者也一向靳持徒爲紙上之言言者已是群下之所崩迫抑鬱者而今乃竝與空言而俾作回祿中物天討無亟行之望國是有漸壞之慮當日三司必欲求對冀格天聽者臣分固然而乃反斥退而竄配之以殿下明聖何爲此萬萬過中之擧也伏願聖上亟允三司之請以洩輿憤收還竄配之命以光聖德焉噫嘻痛矣在簡之罪可勝誅哉前後托疾背馳國論之狀固已陰凶叵測而又況挾魯凶而窩窟於逆邊嗾驥賊而綢繆於暗中鬼蜮之情狀已露而金木之典刑未加遽使徑斃於行路則固是失刑之大者究覈而得情雖絶其路諸子之散配在所當急此豈一時靳允者哉且以押去都事洪格事言之罪人押去何等嚴重而始也元不押去先往果川縣經宿一夜等待罪人之自來日晩之後回尋店舍則簡已徑斃云夫罪人之必使都事押去者蓋欲防守其非常慮其有意外之患故也今也不然行止惟其所欲死生任其所爲其不嚴防守之罪已無可言而其間情跡亦涉殊常道路喧傳輿情愈激臣謂押去都事洪格嚴鞫得情斷不可已也彼重鎭者果何物也不畏公議甘心死黨逆簡發配之時挺身隨往終始相守至死不去未知此輩有何所恃略無畏忌至此之極究其心腸尤極憤惋臣謂重鎭亟施島配之典宜矣臣又有所憂慨者夫士者有國之元氣果能抗疏叫閽至誠討復則可謂不負四百年培養之化其禮貌體面有非在廷搢紳之比而聞於日昨多士承批之後至有羅卒刑隷驅逐之擧許多章甫奔波道路景色愁沮以殿下平日禮士之盛德豈有是也聖意固出於預禁日後而在下者不善奉承至有此擧臣謂禁府當直官員刑曹郞廳竝爲嚴勘俾多士曉然知當日擧措之非出於殿下之本意雖在日後凡係賢關之事克軫優待之禮以爲扶士氣衛正論之方焉臣無任屛營祈懇之至省疏具悉所陳異於前疏陳戒則陳戒當留意洪格事誠有關於紀綱後弊而所請律過矣自有道伯狀啓該府當拿覈矣趙重鎭事人情似無怪不允附陳事預禁之命似因錯傳而然罪不在於該官不允言則是矣
정조 13년
校理申獻朝副校理鄭東觀修撰閔昌爀副修撰朴基正李彦祐疏曰伏以今日兩司事誠極乖當矣朝者傳啓後臣等以今日之啓如未蒙允則先爲請對又或不許引接則相率陳箚之意有所往復而留待闕中矣卽聞該吏之來告則合啓付丙之後更不相報卽地陳箚惟彼諸臺何其輕遽矛盾與初相議停當之事大有異哉雖欲直爲陳箚宜有一言相通而不此之爲若是顚倒在彼之失顧未暇論而臣等之人微見輕終歸於蒼黃不誠之科益無所逃矣滿心慙恧無地自容其何敢一刻晏然於職次乎玆敢據實齊籲逬出禁局伏乞聖明俯賜諒察亟治臣等不誠之罪以肅朝綱以安私分千萬幸甚臣等無任屛營祈懇之至批答出傳敎
정조 13년
己酉十月二十九日辰時上御重熙堂軍士房承旨入侍時左副承旨申耆假注書趙台榮記注官趙慶遠金健修以次進伏訖上曰昨日已試技藝中砲放何如耆曰別無出類之才矣耆曰直赴武士中四人有故不得應榜云何以爲之乎上曰先爲出給直赴帖使之待後榜唱名事分付上曰正言張錫胤除署經進去試所出榻敎耆曰同罪未敍人隨卽提稟事曾有定式矣前都承旨具㢞今已敍用前承旨柳焵李濟萬呂萬永俱是同罪之人故敢此仰達矣上曰敍用可也出擧條命退承史以次退出
정조 13년
己酉十月二十九日巳時上御重熙堂左承旨入侍時左承旨趙衍德記事官徐有聞記注官金健修記事官金祖淳以次進伏訖上命讀公事書判付訖命書傳敎曰領相所帶內局之任許副右議政爲都提擧仍命退承史以次退出
정조 13년
行都承旨金光默坐左承旨朴鎤坐右承旨洪仁浩坐直左副承旨未差右副承旨李晩秀坐同副承旨尹行任坐直注書徐有聞仕一員未差假注書趙台榮仕直事變假注書韓翼鎭仕
정조 13년
藥房都提調金鍾秀提調徐有隣副提調具㢞啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
尹行任啓曰明日常參經筵取稟傳曰停
정조 13년
李晩秀以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
李晩秀啓曰校理沈興永昨夜承牌詣闕今日不爲肅謝事甚未安推考何如傳曰允
정조 13년
傳于尹行任曰傳香承旨馳詣宗廟景慕宮奉審摘奸以來
정조 13년
傳于尹行任曰息鬧二字昨夜下敎何如而今日乃敢陳章極爲駭然陳疏承旨竝罷職令該府拿處
정조 13년
傳于尹行任曰自上則必欲靜鎭在下則必欲背馳似此爻象有國以來所未有今日次對來會昨夜始知之心中反以爲無妨欲於今日洞諭而仍以妥帖矣諸承宣之以不干之事忽地投呈一疏稱以自引實則判異如是之際酬應豈不悶乎如許無狀無倫之類不可置之輦轂之下罷拿輕矣具㢞李書九申耆分竄諸道此際所謂沈興永疏尤萬萬痛惡當別下處分而朝象如此洞諭之初意便屬文具次對何必爲之大臣雖難督迫卿宰以下招致備郞使之卽刻出送闕外仍卽退去
정조 13년
傳于尹行任曰承旨前望單子入之待下批牌招察任
정조 13년
承旨前望單子入之金光默洪仁浩曺遠振落點
정조 13년
朴鎤啓曰新除授左副承旨曺遠振卽爲牌招察任何如傳曰允
정조 13년
朴鎤啓曰新除授左副承旨曺遠振時在京畿驪州地斯速乘馹上來事下諭何如傳曰此隱士乎長時在外下諭啓辭徒煩酬應以禁推傳旨捧入
정조 13년
朴鎤啓曰左副承旨曺遠振禁推事命下矣遞差傳旨捧入之意敢啓傳曰知道
정조 13년
傳于洪仁浩曰推考房承旨與有司堂上入侍
정조 13년
傳于金樂洙曰判義禁鄭民始所遭旣如此本任許遞諸宰如欲以旣會旋歸爲如何則依俄下口傳下敎此重臣更不引義仍參賓筵則猶有一分商量之道此意令諸宰及重臣知之
정조 13년
傳于金樂洙曰行首備邊郞拿處
정조 13년
傳于金樂洙曰當該備邊郞拿處
정조 13년
傳于金樂洙曰當直都事本府都事竝拿處
정조 13년
傳于金樂洙曰行司直鄭民始批下卽爲牌招俄下傳敎何如則區區廉防不惟餘事況本事事實旣如許則人言之沒實尤無可論各別申飭斯速膺命牌去來勿爲呼望次對先爲詣閤
정조 13년
傳于金樂洙曰殿座已久大臣詣閤亦已久矣而終不入來豈有如許道理備堂鄭民始從重推考使之催促
정조 13년
傳于金樂洙曰聞俄下口傳下敎尙無去來寧有如許分義各別催促
정조 13년
傳于金樂洙曰殿座已久尙不進朝饍而牌去來如是遲滯實注書立庭院隷令攸司科治
정조 13년
傳于金樂洙曰大臣備局堂上引見
정조 13년
傳于李晩秀曰右承旨入侍
정조 13년
以摠戎使水原等邑都試設行事狀啓傳于洪仁浩曰本府異於他邑水原馬兵宋喆臣特爲直赴殿試事回諭無論別驍士馬兵水原人中柳片騎三技間柳之三中四分以上片之邊二中以上騎之三中以上單技入格者竝特爲直赴殿試與宋喆臣同爲唱第於來春事一體回諭仍令分付該府姓名亦令摠使狀聞
정조 13년
以蔡潤銓李晩祥囚單子傳于金樂洙曰與備郞分揀放送
정조 13년
兵曹口傳政事副司直吳載純洪和輔
정조 13년
禁府照目前承旨朴聖泰矣倨慢極爲該然罪杖八十收贖奪告身三等私罪奉敎附過放送爲良如敎
정조 13년
禁府啓目訓鍊都監哨官黃河潤原情云云傳旨內辭緣泛稱遲晩刑推得情何如判付啓放送令該營處置爲良如敎
정조 13년
禁府啓目前平安兵使李明運原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓年老之人不可滯囚以待照律國體所在亦不可循例處之罷職放送爲良如敎
정조 13년
洪仁浩啓曰卽見禁府公事則前承旨朴聖泰照律啓目及前兵使李明運訓鍊都監哨官黃河潤原情啓目俱不踏印臣之矇然捧入不勝惶恐原公事改修正以入而莫重奏御文字有此大段不察事體所在萬萬駭然當該禁府堂郞所當重勘而本院請推之外無他可施之罰何以爲之敢稟傳曰罷職
정조 13년
李晩秀以禮曹言啓曰咸鏡道朔膳物膳三名日方物限明秋姑停事因特敎行會本道矣關文未到之前大殿王大妃殿惠慶宮中宮殿冬至方物已爲封進上來矣所當還爲下送而亦涉有弊何以爲之乎敢稟傳曰捧入
정조 13년
金樂洙以司僕寺官員以一二提調意啓曰來十一月初四日親臨春塘臺觀武才對擧庭試卽日唱榜時文武科新恩當給本寺馬而在前武科則只給甲乙科今番亦依此磨鍊之意敢啓傳曰依例爲之
정조 13년
金樂洙以義禁府言啓曰前承旨曺遠振推考事傳旨啓下矣曺遠振時在京畿驪州地云依例發遣府書吏拿來何如傳曰分揀
정조 13년
金樂洙以義禁府言啓曰沈興永絶島定配事命下矣沈興永全羅道康津縣古今島絶島定配而以傳敎內辭意具罪目依例發遣府羅將押送配所何如傳曰允
정조 13년
金樂洙以義禁府言啓曰京畿監司徐有防狀啓據刑曹粘目內罪人在簡押去都事洪格移本府處之事允下矣洪格今方待命卽爲拿囚之意敢啓傳曰知道
정조 13년
金樂洙以義禁府言啓曰今日坐起時時囚罪人等捧供以入而其中洪格罪犯不輕不可循例捧供當以口招嚴加盤覈而次堂例不得擧行待判義禁差出開坐捧口招之意敢啓傳曰知道
정조 13년
行大司憲李𡊠執義李運彬持平申大龜正言崔重圭金鎔副修撰李羲觀啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允五字刀割
정조 13년
行大司憲李𡊠執義李運彬持平申大龜正言崔重圭金鎔啓曰請養遂獻遂亟令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情快正王法措辭現上答曰不允
정조 13년
行大司憲李𡊠執義李運彬持平申大龜啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情請物故罪人在簡諸子施以絶島散配之典措辭現上新除授持平申史澳時在全羅道珍山地請斯速乘馹上來事下諭答曰不允下諭事依啓
정조 13년
正言崔重圭金鎔啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府設鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府夬正典刑請驥顯設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典請物故罪人在簡諸子亟施絶島散配之典措辭現上新除授司諫洪彦喆時在原春道春川地獻納姜垣時在忠淸道溫陽地請竝斯速乘馹上來事下諭答曰不允下諭事依啓
정조 13년
校理沈興永疏曰伏以臣於館職自劃有素而向者一疏實緣懲討之爲急他不暇顧而義重廉防跡涉冒沒臣實自愧人將謂何纔經一宿旋移臺銜除旨聯翩悚恧冞切草草一疏誠未格天旣命還給又許恩遞臣於是且惶且感益不知措躬之所曾未數日玉署新命又下於此際嗚呼今日是豈臣子言私之時而以臣情勢亦何敢有除輒膺揚揚冒出甘自陷於喪廉之科哉庚牌之下承膺無路隨詣闕外拜章徑歸伏乞聖明諒臣情之難强察臣言之非飭亟命鐫遞千萬幸甚臣於日前宋祥濂之疏語駭悖趙重鎭之爛熳黨逆韓大裕之接置妖人俱係懲討之義妄有條列之奏而旣未承一字批誨責備至則臣滿心漸惶無面可顯更何敢開口論事重犯瀆擾之誅而目見自有劇賊以來所未有之大變而餘威所壓擧世惴惴忠憤自激敢此略陳惟聖明垂察焉噫嘻痛矣惟彼簡賊以榮謹之壻載敏之甥賦性則梟獍行己則蛇蝎語其相傳之心腸則耉輝雲確論其排布凶謀則适顯鏡夢其窩窟於逆邊而指劃陰護綢繆於暗中而粧出驥賊大小疏啓已盡聲討無容臣贅陳禁郞之初不押去簡賊之店舍徑斃畿啓已論之堂疏已陳之亦不必疊床而臣之萬萬驚憤駭痛者則有之簡賊赴配之時李在協率其諸弟諸姪先往南門外以待門客傔屬十百爲群遮道別送觀其行色者殆若尋常宰相言事暫謫者然古往今來世豈有劇賊押去之行有此放恣之擧否此猶屬餘事簡賊之病人多見之不過咳喘之例症云而纔出十里公然逗留忽地徑斃是何故也人皆傳兩日不食之腸煎飮五兩重獨蔘而卽爲致斃云此豈非飮毒耶以渠狠毒不勝怨國之心以其凶黨欲爲滅口之計勸妖賊自斃之狀明若觀火致此王章不行賊情難覈驚憤之極已不覺撫膺太息到今洩輿憤之道惟在於賊種之散配而一日二日尙此靳允者此何事也臣於此尤不勝髮豎也且臣竊有所駭惋者凡禁都押去罪人之法當直例當而伊日當直都事卽趙斗鉉而判義禁鄭民始之分付勿往抑何故也若曰有親嫌則斗鉉之兄台鉉卽李在協之妹壻台鉉猶不當於簡賊況斗鉉乎此眞俗所謂査頓之八寸而判金吾之强稱親嫌沮其押去畢境定送乃在於瘦劣之武都俾得妖賊之行止任情死生惟意者此又何故也眷毗之重臣猶尙如此至若逆孼重鎭之曳纕隨往凶徒若爾人之暗地通問亦何足索言而深誅也哉言念國勢雖謂之流涕痛哭可也臣謂鄭民始特施譴削之典趙斗鉉亦爲汰去斷不可已也臣以孤根弱植百口之計猶不暇恤臣無任激切憤惋之至以校理沈興永上疏傳于洪仁浩曰自在胄筵與共休戚亦在於鐵券視之以家人目下所餘者此重臣與端揆而已苟不能保全終始致有狼狽則外此具僚孰有自固而深恃之人乎端揆之間遭許多風彼竟不得爲忌嫉者所撼搖卽此予意可見則重臣鄭民始亦奚異是而如許嘗試之斥視若等閑官師則其害將至於漸入佳境如是而雖欲全保得乎況本事元無可以執言之端設如渠疏云云換送武都事謂之嚴束則可也直加以任情惟意之目則太不襯似萬一以連姻之趙斗鉉循次送之則其所爲言又將云何此一款不過緦功之察姑且置之大凡一二舊臣不容於今日朝廷其朝廷貌樣果何如且況釀變於骨肉之不足逞毒肆憾於家人視之舊僚此等處若不嚴防而痛懲予亦對諸臣豈不內愧于心乎沈興永爲先投之絶島以示堲讒之意原疏只令還給則外間何以知之使之依例頒布朝象若此何以酬應次對退去有命之後尙無形止來稟當該備邊郞令兵曹決棍畿沿充軍